CELEX: 62020TN0689
Language: fi
Date: 2020-11-17 00:00:00
Title: Asia T-689/20: Kanne 17.11.2020 – HB v. EIP

11.1.2021   
            
            
               FI
            
            
               Euroopan unionin virallinen lehti
            
            
               C 9/32
            
         
      Kanne 17.11.2020 – HB v. EIP
      (Asia T-689/20)
      (2021/C 9/46)
      Oikeudenkäyntikieli: englanti
      
         Asianosaiset
      
      
         Kantaja: HB (edustaja: asianajaja C. Bernard-Glanz)
      
         Vastaaja: Euroopan investointipankki (EIP)
      
         Vaatimukset
      
      Kantaja vaatii, että unionin yleinen tuomioistuin
      
                  —
               
               
                  kumoaa EIP:n varapääjohtajan 27.4.2020 tekemän päätöksen päättää hänen työsuhteensa ja tarvittaessa päätös, jolla hylätään oikaisuvaatimus, ja
               
            
                  —
               
               
                  velvoittaa vastaajan korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kolmeen kanneperusteeseen.
      
                  1)
               
               
                  Ensimmäinen kanneperuste, joka perustuu arviointivirheeseen, hyvän hallinnon periaatteen loukkaamiseen ja huolenpitovelvoitteen laiminlyömiseen, koska
                  
                              —
                           
                           
                              kantajan työsopimuksen päättäminen talousarviorajoitteiden vuoksi oli ilmeisen virheellinen ja JASPERS 2020 Specific Grant Agreement -sopimuksen ja EIP:n hallintoneuvoston vuonna 2019 tekemän päätöksen vastainen
                           
                        
                              —
                           
                           
                              kantajan työsopimuksen päättäminen sen perusteella, että JASPERS Smart Development Division -osaston työmäärä oli pienempi kuin muiden JASPERS-osastojen työmäärä ja että tämän seurauksena ei ollut liiketaloudellista tarvetta pitää kantajaa tehtävässään, oli ilmeisen virheellinen ja
                           
                        
                              —
                           
                           
                              kantajan työsopimuksen päättäminen oli selvästi yksikön edun vastaista sekä hallinnollisesta, taloudellisesta että työmäärän näkökulmasta, ja sillä loukattiin hyvän hallinnon periaatetta ja laiminlyötiin huolenpitovelvoitetta.
                           
                        
            
                  2)
               
               
                  Toinen kanneperuste, joka perustuu mielivaltaisuuteen ja hyvän hallinnon periaatteen loukkaamiseen siltä osin kuin asiayhteydessä, jossa vastaaja väittää, että sen on irtisanottava osa henkilöstöstään talousarviorajoitteiden vuoksi, on hyvän hallinnon periaatteen vastaista ja mielivaltaista olla laatimatta henkilöstön vähennyssuunnitelmaa, jossa erityisesti määritetään vähennettävien toimien määrä ja objektiiviset perusteet niiden valinnalle ja jonka perusteella voitaisiin tehdä yksittäisiä työntekijöitä koskevat päätökset, ennen kuin tehdään kantajan riitauttaman päätöksen kaltaisia päätöksiä työsopimusten päättämisestä.
               
            
                  3)
               
               
                  Kolmas kanneperuste, joka perustuu päätöksen tekijän toimivallan puuttumiseen, koska riidanalaisen päätöksen tekijä, EIP:n varapääjohtaja, ei ollut toimivaltainen tekemään sitä.